Известни филантропи-дарители в БГ

Учениците ще научат за фондациите, с какво се занимават те и каква е мотивацията на всеки човек да дарява.

Темата разработих в две занятия. Едното в класната стая, а другото бяхме на гости в информационния център на „Аурубис България“ АД в Пирдоп.

Предварително бях поставила задача на учениците да разговарят със семействата си за дарители в района и в България.

Тъй като повечето от момчетата са футболисти, те разказаха за фондация "Димитър Бербатов". Бяха прочели с какво се занимава, какви деца подпомага, бяха намерили клипчета които изгледахме.

След това казахме определението за фондация и как се учредява тя. Прочетохме портрета на Стойко Петков, за да разберем, защо този човек е започнал да дарява на деца. Разгледахме сайта на неправителствените организации в България, както и сайта на фондация " Благотворител". Накрая на първия час обобщихме, какво научихме и споделих с учениците , че следващия час ще отидем в информационния център на „Аурубис България“ АД в Пирдоп, за да ни запознаят как и за какво дарява тази компания.

 В информационния център на компанията - член на Български дарителски форум, госпожа Драга Сапунджиева с много интересна презентация запозна децата с основната дейност на "Аурубис", както и по какъв начин компанията подкрепя развитието на региона посредством даряване на средства и експертиза за значими обществени каузи. Децата задаваха много въпроси и обсъждаха помежду си какво са научили. Имаше и подаръци-брошура и молив с логото на компанията.

Както ще видите на снимките, децата са с тениски специално изработени с логото на проекта " Научи се да даряваш", които те носят с голямо удоволствие.